Цхьаболу нах валар хьахош хезча, цунах холам хуьлуш, валарх лаьцна шайна хьехам бича хьуна оьгIазъоьхуш а хуьлу.Царех хийла стаг хуьлу и валар хьехочу меттехь охьа а ца хууш дIавоьдуш. Ткъа вай уьдуш хIунда лела валарх, валарх лаьцначу хьехамах а? Иштта хьал хилча, саоьцучу маликана дуьхьал муха кхета дохку вай? Валар хьехорах хьо уьдуш хилча, еккъа цуьнан цIе яьккхича а хьо кхоьруш хилча, и хьайна дуьхьалкхетча хIун дийр ду ахь? Саоьцу малик хьайнкоьртехь карийча, хьайн дегIера са арадолуш хьайн бIаьргашна гича, тIаккха хIун дийр ду ахь? Баккъалла а, саэцар когашкара хьала доладо логе кхаччалц, цундела леш волчо саийзоран узамаш беш хеза хьуна. Ткъа са арадолучу хенахь бIаьргаш цунна тIаьхьа хьовсу, цундела ахь и веллачул тIаьхьа цуьнан ши бIаьрг дIакъовлу. Оццул чIогIа валар хьехорах хьо кхоьруш хилча, саоьцучу маликана дуьхьал муха кхета воллу хьо? Вайна валар дагадоуьйтучу хьехаме хьашт ду вай, цундела Пайхамара (Делера салам- маршалла хуьлийла цунна) боху: «Марзонаш хедош дерг (валар) дуккха хьехаделаш». Тирмизис дийцина хьадис.